ຈຳນວນຄົນ ທີ່ເສຍຊີວິດ ຈາກພູໄຟລະເບີດ ໃນຍີ່ປຸ່ນ ເພີ້ມສູງຂຶ້ນ ເຖິງ 36 ຄົນ 
ເຈົ້າໜ້າ​ທີ່ ​ກ່າວ​ວ່າ ​ໄດ້​ຊ່ວຍຊີວິດ ​ນັກ​ປີນ​ພູຄົນ​ນຶ່ງ​ ​ແລະ ມີ​ຫລາຍ​ຄົນ ​ໄດ້ຮັບ​ບາດ​ເຈັບ​ສາຫັດ. ການຄົ້ນຫາ​​ໄດ້ຖືກຍົກ​ເລີກ ​ໃນ​ມື້​ນີ້ ຍ້ອນລະດັບ ຄວັນ​ພິດຈາກ​ພູ​ໄຟ ​ໄດ້ເພີ້​ມສູງຂຶ້ນ.
ເຈົ້າໜ້າທີ່ຕຳຫລວດ ໃນພາກກາງຂອງຍີ່ປຸ່ນ ກ່າວວ່າ ເຂົາເຈົ້າ ໄດ້ພົບສົບອີກ 5 ສົບ ຂອງພວກນັກປີນພູ ຢູ່ໃກ້ໆກັບຈອມພູໄຟ Ontake ທີ່ໄດ້ລະເບີດຂຶ້ນໃນວັນເສົາຜ່ານມານີ້ ການຄົ້ນພົບເຫັນຄັ້ງໃໝ່ ໃນວັນຈັນມື້ນີ້ ໄດ້ເພີ້ມຈຳນວນຜູ້ເສຍ ຊີວິດ ຈາກພູໄຟລະເບີດ ຂຶ້ນເປັນຢ່າງນ້ອຍ 36 ຄົນແລ້ວ ບັນ ດາພະນັກງານກູ້ໄພ ໄດ້ຍົກເລີກການຄົ້ນຫາໃນມື້ນີ້ ຍ້ອນລະດັບ ຄວັນພິດຈາກພູໄຟ ໄດ້ເພີ້ມສູງຂຶ້ນ ຕຳຫລວດແລະທະຫານ ຫຼາຍຮ້ອຍຄົນ ໄດ້ຂຶ້ນໄປຍັງພູໄຟ Ontake ທີ່ປົກຄຸມໄປດ້ວຍຂີ້ເຖົ່າ ໃນວັນອາທິດວານນີ້ ເພື່ອຊອກຫາຜູ້ທີ່ອາດ ລອດຊີວິດ ແລະຜູ້ທີ່ໄດ້ຮັບບາດເຈັບ ແລະເສຍຊີວິດ ຈາກການລະເບີດຄັ້ງນີ້ ເຈົ້າໜ້າທີ່ກ່າວວ່າ ໄດ້ຊ່ວຍຊີວິດນັກປີນພູຄົນນຶ່ງ ແລະມີຫລາຍຄົນ ໄດ້ຮັບບາດເຈັບສາຫັດ ຫຼາຍຮ້ອຍຄົນ ໄດ້ຕົກຄ້າງຢູ່ເທິງຈອມພູ ຫຼັງຈາກມັນລະເບີດຂຶ້ນໃນ ຕອນບ່າຍວັນເສົາຜ່ານມານີ້ ຕາມເວລາທ້ອງຖິ່ນ ໂດຍບໍ່ມີສັນຍານເຕືອນໃດໆເລີຍ ສ່ວນໃຫຍ່ ໄດ້ພະຍາຍາມກັບລົງມາ ໃນຕອນແລງຂອງວັນເສົາ